Predkladacia správa

     Národná rada Slovenskej republiky uznesením číslo 1261 z 1. februára 2001 požiadala vládu SR o predloženie Správy o rozvoji cestovného ruchu a Národného programu rozvoja cestovného ruchu v SR. 
      Národný program rozvoja cestovného ruchu v SR bol predmetom rokovania vlády SR dňa 11. 10. 2000 a následne po jeho dopracovaní a opätovnom prerokovaní v Rade pre cestovný ruch MH SR je v súčasnosti predložený na prerokovanie vo vláde SR.
     V nadväznosti na citované uznesenie NR SR bola spracovaná Správa o rozvoji cestovného ruchu, ktorá predstavuje doplňujúci - aktualizujúci materiál, hlavne z pohľadu vývoja cestovného ruchu v rokoch 1998 - 2000, k Národnému programu rozvoja cestovného ruchu v SR. Materiál preto nenavrhuje nové úlohy a opatrenia v rámci návrhu uznesenia vlády SR.
     K materiálu bolo realizované skrátené medzirezortné pripomienkové konanie a to za účasti rezortov financií, vnútra, životného prostredia a výstavby a regionálneho rozvoja. Tieto rezorty (ministerstvá) neuplatnili k predmetnému materiálu zásadné pripomienky. Doplňujúce pripomienky boli do správy zapracované resp. v rámci vyhodnotenie pripomienkového konania vysvetlené. Materiál preto predkladáme na rokovanie vlády SR bez rozporov.